Međutim, neovisno o tome s koliko se pažnje neko pravilo izradi i pripremi, učinkovito je samo ako se primjenjuje u praksi. Zato je Komisiji stalo do pravilne provedbe zakonodavstva koliko i do njegova oblikovanja. Suradnja i komunikacija Komisije i država članica ostaju ključni za provedbu prava Unije. Zato sam u pitanjima izvršavanja uvijek skloniji dijalogu. I zato ćemo nastaviti pomagati državama članicama u provedbi prava Unije.

U Međuinstitucijskom sporazumu o boljoj izradi zakonodavstva tri su se institucije usuglasile da će građanima EU-a pružiti otvoreno, jasno i pristupačno zakonodavstvo EU-a koje se može djelotvorno provesti. Komisija surađuje s državama članicama kako bi to osigurala. To čini pripremanjem planova provedbe kako bi pomogla državama članicama u provedbi prava Unije. Tijekom pripreme prijedloga direktiva Komisija raspravlja s državama članicama o tome jesu li potrebni dokumenti s objašnjenjima kojima se objašnjava kako je određena direktiva prenesena u njihovo pravo. Taj se dijalog nastavlja tijekom zakonodavnih postupaka i naknadnih faza prenošenja, provedbe i primjene prava Unije.

U svojoj Komunikaciji Pravo EU-a: boljom primjenom do boljih rezultata , Komisija je najavila novi pristup politici u pogledu povreda. Komisija će kao prioritet rješavati probleme u kojima mjere izvršenja mogu dovesti do velike promjene i pružiti stvarnu dodanu vrijednost pojedincima i poduzećima.

Komisija je pokrenula postupke zbog povrede protiv Portugala jer su ribarska plovila, koja plove pod portugalskom zastavom i djeluju u vodama pod nadležnošću Organizacije za ribarstvo sjeverozapadnog Atlantika, opetovano i tijekom dugog razdoblja sudjelovala u ribolovnim aktivnostima koje krše zaštitne mjere te organizacije.

Nacionalni sustavi za praćenje ribarstva moraju predvidjeti odvraćajuće sankcije za teška kršenja pravila zajedničke ribarstvene politike EU-a. Komisija je poduzela mjere za ispravljanje sustavnih nedostataka koji otežavaju otkrivanje nezakonitih ribolovnih aktivnosti koje ugrožavaju održivost.

Na temelju zajedničke ribarstvene politike, ribarska plovila EU-a imaju jednak pristup vodama i resursima u svim vodama EU-a. Države članice moraju osigurati slobodan pristup plovila koja plove pod zastavom drugih država EU-a vodama pod njihovom nadležnošću radi ribolova.

Komisija je poduzela daljnje korake u postupku zbog povrede protiv Rumunjske jer ribarskim plovilima iz drugih država članica nije omogućila jednak pristup svojim vodama.

Nadmetanje za prostor u našim vodama, radi opreme za obnovljivu energiju, akvakulturu i druge namjene, dovelo je do potrebe za dosljednijim upravljanjem našim morima. Pomorsko prostorno planiranje funkcionira na prekograničnoj i međusektorskoj razini kako bi se osiguralo da se sve ljudske aktivnosti na moru odvijaju na efikasan, siguran i održiv način. Komisija je 2017. poduzela korake kako bi osigurala pravovremenu provedbu zajedničkog okvira EU-a za prostorno planiranje morskog područja u nacionalnim zakonodavstvima država članica.





Izvršenje pravila o regionalnoj politici

Europski strukturni i investicijski fondovi podupiru ulaganja u ključnim područjima politike koja ostvaruju rast diljem EU-a. Kako bi se osigurala što učinkovitija upotreba fondova, države članice moraju ispuniti određene preduvjete . Komisija provjerava jesu li oni ispunjeni. Ulaganja u državama članicama moraju slijediti iste zakone i standarde EU-a koji se primjenjuju u raznim sektorima, kao što je sektor okoliša, zapošljavanja ili istraživanja.

Komisija je svoje djelovanje 2017. usmjerila na izvršenje preduvjeta u područjima javne nabave, državne potpore, sveobuhvatnih planova za ulaganja u prometu te u sektoru vode i otpada.





Borba protiv prijevare u proračunu EU-a

Komisija je 2017. nastavila pratiti slučajeve koji su doveli do gubitka prihoda za proračun EU-a.

Europski ured za borbu protiv prijevara (OLAF) objavio je 2017. izvješće o teškom slučaju carinske prijevare. On obuhvaća skupine međunarodnog organiziranog kriminala koje izviđaju luke u EU s najslabijim kontrolama kako bi se provukle s lažnim deklaracijama o maloj vrijednosti za tekstil i obuću uvezene iz Kine. S obzirom na to da se carine i porez na dodanu vrijednost računaju na temelju vrijednosti uvezene robe, počinitelji prijevare tako na nezakonit način mogu iskoristiti nedostatak odgovarajućih kontrola i platiti mnogo manje od onog što po zakonu duguju. OLAF-ova istraga pokazala je da se najznačajnije središte tog prijevarnog prometa nalazilo u Ujedinjenoj Kraljevini. S obzirom na to da je roba uglavnom bila namijenjena tržištima drugih država članica, uključujući Francusku, Španjolsku, Njemačku i Italiju, prihodi povezani s porezom na dodanu vrijednost koje ostvaruju te države članice bili su znatno ugroženi. Komisija je 2017. svojim inspekcijskim pregledima potvrdila zaključke OLAF-ove istrage i kontinuiranu prijevaru u Ujedinjenoj Kraljevini od 2011. do 2017. Komisija je ponovno od tijela Ujedinjene Kraljevine zatražila konačnu provedbu učinkovitih korektivnih mjera za sprečavanje uvoza tekstila i obuće znatno umanjene vrijednosti iz Kine. Druge su države članice već provele te mjere u skladu s preporukama Komisije svim državama članicama, uključujući Ujedinjenu Kraljevinu. Komisija je poduzela odgovarajuće korake kako bi zaštitila financijske interese Unije i zatražila je od Ujedinjene Kraljevine da poduzme potrebne mjere kako bi omogućila sve iznose koje duguje proračunu EU-a.

Komisija je uputila Nizozemsku i Ujedinjenu Kraljevinu Sudu jer nisu platile ukupno 20 milijuna eura carina koliko je izgubljeno u proračunu EU-a (umanjeno za troškove prikupljanja). U slučaju obiju država članica, gubitak tradicionalnih vlastitih sredstava u proračun EU-a potječe od certifikata koji su pogrešno izdani u njihovim prekomorskim zemljama i područjima. U slučaju Ujedinjene Kraljevine, aluminij je uvezen iz trećih zemalja u prekomorsko područje (Angvila), a zatim ponovno izvezen u EU. Izuzeće od carina EU-a pogrešno je primijenjeno na uvoz, jer Angvila nije trebala izdavati certifikate „EXP”. Kad je riječ o Nizozemskoj, na uvoz mlijeka u prahu i riže iz Curaçaa od 1997. do 2000. te prekrupe i rižinih proizvoda s Arube od 2002. do 2003. pogrešno se primjenjivalo izuzeće od carina EU-a pri uvozu u Europu jer ta područja nisu trebala izdati certifikate „EUR 1”. Curaçao i Aruba prekomorske su zemlje Nizozemske. Ne uplati li neka od država članica svoj cjelokupni doprinos u proračun EU-a, ostale države članice moraju nadoknaditi taj manjak.

.



2.Povezano jedinstveno digitalno tržište

Cilj je strategije jedinstvenog digitalnog tržišta ukloniti internetske prepreke zbog kojih su ljudima u EU-u uskraćene roba i usluge.

Izvršenje načela „u roamingu kao kod kuće”

Od 15. lipnja 2017. pravila „ u roamingu kao kod kuće ” primjenjuju se na sve putnike u EU-u. To znači da plaćaju istu cijenu za mobilne pozive, tekstualne poruke i podatke kada posjećuju drugu državu članicu kao i kada su u državi članici u kojoj imaju boravište.